PASIŪLYMAS

DĖL Žvalgybos kontrolieriaus įstatymo projektO XIVP-673(2)

2021-08-

Vilnius

Eil. Nr.	Siūloma keisti	Pasiūlymo turinys

str.	str. d.	p.

1.	6	Argumentai: Pasiūlymo tikslas yra sustiprinti Žvalgybos kontrolieriaus (Žvalgybos kontrolieriaus pavaduotojo) nepriklausomumą. Šiuo metu esamame Žvalgybos kontrolieriaus įstatymo projekto XIVP-673(2) 6 straipsnyje nustatytas reikalavimas Žvalgybos kontrolieriui (Žvalgybos kontrolieriaus pavaduotojui) turėti atitinkančius teisės aktuose nustatytus reikalavimus, būtinus išduodant leidimą dirbti ar susipažinti su įslaptinta informacija, žymima slaptumo žyma „Visiškai slaptai“ bei šio įstatymo 10 straipsnio „Žvalgybos kontrolieriaus (Žvalgybos kontrolieriaus pavaduotojo) įgaliojimų pasibaigimas“ 1 dalies 10 punkte nustatyta nuostata, kad Žvalgybos kontrolieriaus (Žvalgybos kontrolieriaus pavaduotojo) įgaliojimai nutrūksta, kai jis netenka teisės dirbti ar susipažinti su įslaptinta informacija, žymima slaptumo žyma „Visiškai slaptai“ gali tapti realia aplinkybe, darančia įtaką Žvalgybos kontrolieriaus (Žvalgybos kontrolieriaus pavaduotojo) nepriklausomumui. Susidaro situacija, kuomet Seimo paskirtas subjektas, t. y. Žvalgybos kontrolierius (Žvalgybos kontrolieriaus pavaduotojas), kuriam pavedama atlikti tyrimus dėl žvalgybinės informacijos rinkimo ir žvalgybos metodų taikymo bei kitos žvalgybų institucijų veiklos teisėtumo ir atitikties žmogaus teisių ir laisvių apsaugos reikalavimams, tuo pat metu taps kontroliuojamu subjektų pagal Lietuvos Respublikos valstybės ir tarnybos paslapčių įstatymo nuostatas. Nepriklausomumas yra vienas esminių demokratinės teisinės valstybės principų, būtina žmogaus teisių ir laisvių apsaugos sąlyga. Nepriklausomumas yra ne privilegija, o viena svarbiausių pareigų, kylanti iš žmogaus teisės turėti nešališką ginčo arbitrą. Konstitucinis Teismas 2000 m. gegužės 8 d. nutarime yra konstatavęs, jog Konstitucinis teisėjo ir teismų nepriklausomumo principas reiškia, kad įstatymų leidėjui tenka pareiga nustatyti visumą tokių teisėjo ir teismų nepriklausomumą užtikrinančių garantijų, kurios užtikrintų teismo nešališkumą priimant sprendimą, neleistų kištis į teisėjo ar teismo veiklą įgyvendinant teisingumą. Taikant analogija, būtina užtikrinti ir Žvalgybos kontrolieriaus (Žvalgybos kontrolieriaus pavaduotojo) nepriklausomumą. Nepriklausomumo užtikrinimui jam einant savo pareigas, turi būti garantuojamas funkcinis imunitetas, kurio tikslas – apsaugoti jį nuo valstybinės valdžios ir valdymo institucijų, Seimo narių ir kitų pareigūnų, politinių partijų, politinių ir visuomeninių organizacijų ar piliečių kišimosi į jų veiklą. Žvalgybos kontrolieriui keliami reikalavimai, būtini išduodant leidimą dirbti ar susipažinti su įslaptinta informacija, žymima slaptumo žyma „Visiškai slaptai“ apribos jo veiklos nepriklausomumą. Pastebėtina, kad šiuo metu veikiančiam Seimo kontrolieriaus institutui, Lietuvos Respublikos Seimo kontrolierių įstatyme nekeliami analogiški reikalavimai. Pasiūlymas: Pakeisti Įstatymo projekto 6 straipsnį išdėstyti jį taip: „Žvalgybos kontrolieriumi (Žvalgybos kontrolieriaus pavaduotoju) skiriamas nepriekaištingos reputacijos Lietuvos Respublikos pilietis, turintis teisės bakalauro ir teisės magistro arba vienpakopį teisinį universitetinį išsilavinimą, bei ne mažesnį kaip 10 metų teisinio ar teisinio pedagoginio darbo stažą bei atitinkantis teisės aktuose nustatytus reikalavimus, būtinus išduodant leidimą dirbti ar susipažinti su įslaptinta informacija, žymima slaptumo žyma „Visiškai slaptai“.“
1.	10	1	10	Pasiūlymas: Išbraukti Įstatymo projekto 10 straipsnio 1 dalies 10 punktą: 10) netenka teisės dirbti ar susipažinti su įslaptinta informacija, žymima slaptumo žyma „Visiškai slaptai“.
2.	28	4	Pasiūlymas: Pakeisti Įstatymo projekto 28 straipsnio 4 punktą išdėstyti jį taip: „4. Pasibaigus Žvalgybos kontrolieriaus (Žvalgybos kontrolieriaus pavaduotojo) įgaliojimų laikui, jam išmokama 2 mėnesių atlyginimo dydžio išeitinė išmoka. Žvalgybos kontrolieriui (Žvalgybos kontrolieriaus pavaduotojui), atleidžiamam iš pareigų, kai jis negali eiti pareigų dėl sveikatos būklės, išmokama 3 mėnesių atlyginimo dydžio išeitinė išmoka. Žvalgybos kontrolieriui (Žvalgybos kontrolieriaus pavaduotojui) mirus, jo šeimos nariams (sutuoktiniui, partneriui, sugyventiniui, nepilnamečiams vaikams (įvaikiams), iki jiems sukaks 18 metų, taip pat vyresniems vaikams (įvaikiams), jeigu jie mokosi pagal bendrojo ugdymo programą, pagal formaliojo profesinio mokymo programą pirmajai kvalifikacijai įgyti ar studijuoja aukštojoje mokykloje pagal nuolatinės studijų formos programą (įskaitant ir akademinių atostogų laikotarpį), – iki jiems sukaks 24 metai, vaikams (įvaikiams), vyresniems kaip 18 metų, jeigu jie pripažinti neįgaliaisiais (iki 2005 m. liepos 1 d. – invalidais) iki 18 metų) išmokama 3 mėnesių atlyginimo dydžio išmoka. Šios išmokos mokamos iš Žvalgybos kontrolieriaus įstaigai skirtų valstybės biudžeto lėšų. Atleidus Žvalgybos kontrolierių (Žvalgybos kontrolieriaus pavaduotoją) jo paties prašymu ar kai įsiteisėja apkaltinamasis teismo nuosprendis, kuriuo Žvalgybos kontrolierius (Žvalgybos kontrolieriaus pavaduotojas) pripažįstamas kaltu padaręs nusikalstamą veiką, arba įsiteisėja teismo sprendimas, kuriuo Žvalgybos kontrolierius (Žvalgybos kontrolieriaus pavaduotojas) atleidžiamas nuo baudžiamosios atsakomybės, ar Žvalgybos kontrolierius (Žvalgybos kontrolieriaus pavaduotojas) sulaužo priesaiką, ar netenka Lietuvos Respublikos pilietybės, ar netenka teisės dirbti ar susipažinti su įslaptinta informacija, žymima slaptumo žyma „Visiškai slaptai“, ar ne mažiau kaip pusė visų Seimo narių pareiškia nepasitikėjimą juo, išeitinė išmoka nemokama.“

Teikia

Seimo narys	Vytautas Bakas